
קול קורא מס' 1/2022 לרשויות מקומיות להפעלת תכנית לפיתוח ושיגור לווייני תלמידים
משרד החדשנות, המדע והטכנולוגיה (להלן – המשרד) פועל לקידום המדע ותעשיית ההייטק בישראל, ובכלל זאת להרחבת העתודה לתעשיית ההייטק בכלל ותעשיית החלל האזרחית הפרט. במסגרת זו פועל המשרד, בין היתר, לחשיפה והרחבת הידע, המיומנויות והכישורים של בני הנוער בישראל לעולמות המדע, היזמות, כישורי ההייטק, חשיבה מחשובית ושפת מחשב; כל זאת ככלים וכישורים משמעותיים למאה ה-21.
בתוך כך סוכנות החלל הישראלית שבמשרד החדשנות, המדע והטכנולוגיה אמונה בין היתר על עידוד, פיתוח והרחבת העתודה לתעשיית החלל האזרחית.
במהלך שלוש השנים האחרונות הציגה מדינת ישראל הישגים מרשימים בתחום הפעילות החינוכית, בין היתר בתכנית "תב"ל – תלמידים בונים לוויינים" במסגרתה עסקו 8 קבוצות תלמידים ברשויות מקומיות ברחבי הארץ בפיתוח ננו-לוויינים, אשר שוגרו בהצלחה אל החלל (להלן – תכנית תב"ל 1)
המשרד מבקש לאפשר לקבוצות נוספות של תלמידים (להלן – המשתתפים), ברשויות מקומיות אשר ייבחרו בקול קורא זה (להלן – הרשויות הזוכות) להוביל פרויקט עצמאי לפיתוח לוויין, ובמסגרת זו מפרסם את תכנית תב"ל 2 (להלן – הפרויקט). אחת ממטרות הפרויקט הינה לפתח ולבסס ברשויות מקומיות נוספות תכניות חינוכיות ופרויקטים טכנולוגיים בתחומי החלל וכן להרחיב את התוכניות הקיימות.
הפרויקט מתוכנן להתחיל בשנה"ל תשפ"ג (2022-2023) ולהסתיים בתום שנה"ל תשפ"ד (2023-2024). המשתתפים יהיו תלמידים ותלמידות אשר בשנת הלימודים תשפ"ג לומדים בכיתה  י' בבתי ספר תיכוניים.

יצוין כי במסגרת הקול הקורא ישנו סל ייעודי לרשויות המקומיות אשר נמנות בהחלטה מס' 550 של הממשלה מיום 24.10.2021 בנושא "התוכנית הכלכלית לצמצום פערים בחברה הערבית עד לשנת 2026"; וכן סל ייעודי לרשויות המקומיות אשר נמנות בהחלטה מס' 716 של הממשלה מיום 28.11.2021 בנושא "תוכנית להעצמה ולפיתוח כלכלי חברתי ביישובים הדרוזיים והצ'רקסיים בגליל ובכרמל לשנים 2021 עד 2023 ותיקון החלטות ממשלה" ובהחלטה מס' 717 של הממשלה מיום 28.11.2021 בנושא "תוכנית להעצמה ולפיתוח כלכלי חברתי ביישובים הדרוזיים ברמת הגולן לשנים 2021 עד 2023".

· תנאי סף להשתתפות במכרז:
1. מציעים המבקשים להשתתף בפרויקט נדרשים לעמוד בכל התנאים הבאים:
1. המציע הוא רשות מקומית.
2. המציע עומד בדרישות תקנה 6(א) לתקנות חובת המכרזים, התשנ"ג-1993, ובכלל זה מחזיק בכל האישורים הנדרשים לפי חוק עסקאות גופים ציבוריים, התשל"ו-1976 (אכיפת ניהול חשבונות ותשלום חובות מס), כשהם תקפים.
3. ברשות המציע מרכז מדע / תפוח פיס / מרכז פיתוח או מבנה ציבורי אחר אשר בעל תשתית המתאימה לביצוע הפעילות, ע"פ הדרישות המפורטות בקול הקורא, והמציע מתחייב להקצותו לטובת הפרויקט במהלך כל תקופת ההתקשרות לפי הצורך.
4. המציע מתחייב לעמוד בכל הדרישות המפורטות בסעיף 3 לקול הקורא, לרבות הקצאת הציוד וכח האדם הנדרשים לפעילות.
2. המציעים נדרשים להעמיד לרשות הפרויקט צוות מוביל העונה על תנאי הסף הבאים:
1. רכז פרויקט: בעל ניסיון של שנתיים לפחות בניהול פרויקטים חינוכיים בתחומי המדעים והטכנולוגיה, במסגרתן ניהל לפחות פרויקט יישומי אחד.
לעניין סעיף זה "פרויקט יישומי" הוא תכנית חינוכית  המיועדת לתלמידי תיכון אשר מתקיימת מעבר לתכנית הלימודים הפורמאלית בבית הספר, במשך שנת לימודים אחת לפחות, וכוללת ביצוע משימת חקר / ניסוי / בניית מודל / אפליקציה / מוצר טכנולוגי. 
2. מורה מוביל 1: מורה בבית ספר על יסודי במדעי המחשב או סייבר בעל ניסיון של שנתיים לפחות בפיתוח תוכנה בשפה עלית וניסיון בפיתוח תוכנה בכתיבה ביותר משפת פיתוח אחת.
3. מורה מוביל 2: מורה בעל תואר ראשון בתחומי הנדסת חשמל, הנדסת מכונות, הנדסת תוכנה, אווירונאוטיקה, פיזיקה, מתמטיקה, אלקטרוניקה, או מדעי המחשב.
4. יובהר כי אחד משני המורים הנ"ל יכול לשמש גם כרכז הפרויקט, ובלבד שיעמוד באופן מצטבר בכל תנאי הסף – לרכז ולמורה.

          תנאי הסף מנוסחים בלשון זכר לשם הנוחות בלבד ומכוונים לגברים ונשים כאחד.

· [bookmark: _Hlk108015792]שאלות הבהרה הנוגעות לפרטי הקול הקורא, יש להפנות באמצעות דוא"ל בלבד, לכתובת tevel2@most.gov.il
עד שני ה-1 באוגוסט, ד׳ באב ה׳תשפ״ב בשעה  14:00.
· לעיון במסמכי הקול הקורא ניתן לפנות לאתר האינטרנט של משרד המדע והטכנולוגיה בכתובת www.most.gov.il  בלשונית "פרסומים".
· התאריך האחרון להגשת הצעות הוא יום שני, יח' באב ה׳תשפ״ב ה-15.08.2018 עד השעה 12:00 בצהריים. ההצעות יוגשו לתיבת המכרזים הממוקמת במשרד החדשנות, המדע והטכנולוגיה, הקריה המזרחית, ירושלים, בניין ג', קומה שלישית, ליד חדר 302.
· בכל מקרה של סתירה בין הוראות מודעה זו למסמכי הקול הקורא, יגברו הוראות מסמכי הקול הקורא.

